Serrgêra Fermanê 3yê Tebaxa 2014î de Şingal de bi hezaran kesî ameyî têhet û înan rayraşîyayîşêk kerd. Rayraşîyayîşî bi sloganan heta Sûka Kevnî dewam kerd.
Tîya de çalakîye vurîyaye mîtîngî. Mîr Nayîfî mîtîng de ard ziwan ke ê ne fermano ke DAÎŞî kerd ne zî dejê ke pêşmergeyî bîyê sebeb xo vîr a nêkerê. Nayîfî vat: ''Jenosîdê Êzidîyan zaf erey bala warê mîyanneteweyî ante.''
Nameyê Îdareyê Xoserî yê Şingalî ser o Xwedêda Elyasî qiseu kerd û vat: ''Ganî pêro şingalijî abigêrê erdê xo. Ma bi Îdareyê Xoserî yê Şingalî verê pêro vermananê bigêrê.''
Nameyê Dezgehê Keyeyanê Şehîdan ser o Pakîza Celal û nameyê Heyetê Eşîran ser o zî Saet Mulhemî venga Neteweyanê Yewbîyayeyan da ke mesuldaranê fermanî ceza bikerê.
Fermandaranê YBŞyî ra Kurtay Şengalîyî pare kerd ke YBŞ, YJŞ û Asayîşê Êzidxanî do tim êzidîyan û Şingalî bipawê û vat: ''Ma ne destekê gerîlayan ne zî îxanetê PDKyî xo vîr a nêkerê.''
Endama Koordînasyonê TAJÊ Neame Bedel vat: ''Heta nika Iraqî seba ke Şingal de erkê xo suîstîmal kerdo ceza nêkerde. Tay erkdarî fermanî ra verî mîyanê artêşa Iraqî de bîyî hetkarê DAÎŞî, remayî. Ma sey êzidîyan venga rayaumûmîye danê ke kesê ke bîyê sebebê fermanî wa cade bêrê muhakemekerdene.''
Mîtîng bi slogananê sey ‘Bijî Berxwedana Gerîla’ û ‘Bijî Berxwedana Şengalê’ qedîya.
